Jesse Haaja

Jesse Haaja (s. 27. maaliskuuta 1983 Varkaus) on suomalainen elokuvaohjaaja ja yrittäjä. Hän toimii toimitusjohtajana ja art directorina perustamassaan Haaja & Arwo Design Oy -mainostoimistossa.  Haaja on ohjannut ensimmäisen suomalaisen supersankarielokuvan Rendel. Elokuvien lisäksi Haaja tuottaa myös mainos- ja lyhytelokuvia ja musiikkivideoita. Koulutukseltaan hän on media-assistentti.

Ura
Kymmeniä kansainvälisiä elokuva-alan palkintoja kerännyt Haaja harrasti lapsena supersankareita leikkimällä figuureilla ja piirtämällä sankarihahmoja. Ollessaan seitsemännellä luokalla hän piirsi hahmon, jonka nimeksi tuli Rendel, hänen Dell-merkkisen tietokoneensa innoittamana. Peruskoulun jälkeen hän opiskeli Varkauden käsi- ja taideteollisessa oppilaitoksessa graafista suunnittelua. Tehtyään kolmen kuukauden työharjoittelujakson mainostoimistossa hänet palkattiin sinne graafikoksi. Vuonna 2004 hän muutti Mikkeliin ja alkoi tehdä mainoselokuvia. Vuonna 2008 hän perusti oman mainostoimiston, Haaja & Arwo Design Oy:n.

Haajalla on Hortonin syndrooma, joka oli kroonistumassa loppuvuonna 2013. Hän suunnitteli työkyvyttömyyseläkkeelle siirtymistä, ennen kuin sairaus saatiin yhtäkkiä hallintaan vuonna 2014. Se tuntui hänestä uudelta mahdollisuudelta ja hän halusi saada "jotain aikaan.” Syntymäpäivänään hän muisti Rendelin ja teki vanhojen piirustustensa perusteella hahmosta kuvan tietokoneohjelmalla. Hän jakoi sen Facebookissa luvaten tekevänsä hahmoon perustuvan elokuvan miettien, ettei lyhytelokuvan tekeminen voi olla kovin vaikeaa. "Tarvitaan vain nahkapuku ja pari kaveria. Kamerakin löytyy.” Seuraavaan päivään mennessä kuvasta oli tykätty tuhat kertaa, seuraavalla viikolla moninkertaisesti. Myös media huomasi kuvan ja uutisoi, että Suomesta on tulossa ensimmäinen supersankarielokuva. Kesällä 2014 Haaja keräsi muutaman yhteistyökumppanin kanssa noin 50 000 euroa, jotka käytettiin elokuvan ensimmäisen teaserin kuvaamiseen Savonlinnassa.

Vuonna 2015 Haaja & Arwo Design Oy työllisti kahdeksan henkeä ja se oli alallaan maakunnan suurin. Sen asiakkaita olivat muun muassa Neste-ralli, Ajo Motorsport, Makuuni, Sami Hedberg, Aku Louhimies ja Osuuskauppa Suur-Savo. Haaja kävi Cannesin elokuvafestivaaleille etsimässä yhteistyökumppaneikseen tuottajia ja levittäjiä. Hän keräsi elokuvalle lähes 500 rahoittajaa, joiden joukossa oli esimerkiksi Mikkelin ja Varkauden kaupungit. Rahoittajien sijoitusten lisäksi Haaja sijoitti Rendel-projektiin omia rahojaan sekä satojatuhansia velkarahaa, mikä on elokuvamaailmassa poikkeuksellista, kuten sekin, että maallikko tekee näin ison elokuvan. Rendel ei ole saanut elokuvasäätiön levitystukea.

Helmikuuhun 2019 mennessä Rendel oli myyty 60 maahan. Yleisö äänesti Rendelin toiselle sijalle Jussi-gaalassa 2018. Yleisöäänestyken voitti Aku Louhimiehen Tuntematon Sotilas. Haaja teki sopimuksen tuotanto- ja levitysyhtiöinä toimivien Black Lion Picturesin ja kanadalaisen Raven Banner Entertainmentin kanssa kolmen pitkän elokuvan ohjaamisesta suoraan kansainväliseen levitykseen vuoden 2020 loppuun mennessä. Ensimmäisenä oli määrä tehdä jatko-osa Rendeliin, minkä jälkeen vuorossa olivat kauhuelokuva (työnimellä Play with Me) ja suozombeista kertova kauhu-toimintaelokuva Furrow. Hän ohjaisi myös Ana Alexanderin luoman Porcelain-elokuvan sekä Marvelin sarjakuvahahmoon liittyvää TV-sarjaa.

Rendel-elokuvan jatko osa Rendel 2: Cycle of Revenge kuvattiin vuonna 2019. Pian kuvausten jälkeen hanke kuitenkin keskeytyi tuntemattomasta syystä. Elokuvaa ei ole nähty valmiina. Rendel 2:n tekemiseen liittyvien pettymysten vuoksi Haaja kertoi lopettavansa uransa elokuvantekijänä. Hän jatkaa töitä mainostoimistossaan. Vuonna 2019 lokakuussa Haaja keskeytti Rendel 2:n ohjauksen. 2022 helmikuussa Haaja ilmoitti lopettaneensa ohjaajauransa.

Haaja toimii nykyisin luovana johtajana ja brand advisorina useassa tunnetussa suomalaisessa yrityksessä sekä tekee mökkitalkkarin töitä.

 Filmografia 
 Elokuvat 
 Rendel (2017)
 Rendel - Cycle of Revenge (2024)

 Lyhytelokuvat   
Hear me
Perfect fit
The Shower
Once An Angel
Blue Heart
Rise of The Oilers
FURROW (POC)

 Musiikkivideot   
Red Eleven: Starry Eyes
Bloodred Hourglass: Six Feet Savior
Bloodred Hourglass: The Unfinished Story
The Rasmus: Jezebel
The Rasmus: Wonderman
Dilemma Feat. Mira Luoti: Kuuletko
Dilemma: Siunauksii
Dilemma: Synttärit
Dilemma: Feenix

 Televisio-ohjelmat 

WRC: Chasing Ketomaa (Kaudet 1 & 2)
Red Bull KTM Iceracing (2014)

Tunnustuksia
Haajan kuvaama mainos Mikkelin ammattikorkeakoulusta palkittiin Itä-Suomen parhaana tv-spottina vuonna 2014.
Haaja & Arwo Designin toteuttama ja Haajan käsikirjoittama Gastropub Einolle tehty muikkumainos äänestettiin MTV:n Parhaat sekunnit -kisassa Itä-Suomen parhaaksi mainokseksi vuonna 2015.  
Vuonna 2015 Haaja valittiin Etelä-Savon vuoden nuoreksi yrittäjäksi sekä vuoden positiivisimmaksi mikkeliläiseksi. Hän oli mukana myös Suomen Nuorkauppakamarin järjestämässä Vuoden nuori menestyjä -kilpailussa. Hänet valittiin Itä-Suomen vuoden nuoreksi menestyjäksi kulttuurisarjassa.
Vuonna 2017 Haaja sain Mikkeli-palkinnon. Palkintoa perusteltiin sillä, että hän oli noussut esikoisohjauksellaan kansalliseen ja kansainväliseen tietoisuuteen ja lisännyt samalla Mikkelin tunnettuutta.
Rendel-elokuva on palkittu muun muassa t parhaan toimintaelokuvan palkinnon Feratum Film Festivalilla Meksikossa.
Vuonna 2018 Haajan ohjaama Perfect Fit-lyhytelokuva voitti parhaan elokuvan palkinnon Feel The Reel International Film -festivaaleilla.
Alkuvuonna 2019 Haaja sai 11 kansainvälistä palkintoa musiikkivideoillaan ja lyhytelokuvillaan. Esimerkiksi Mikkelissä yhden vuorokauden aikana kuvattu lyhytelokuva Hear me palkittiin kevään aikana filmijuhlilla niin Venezuelassa kuin Yhdysvalloissa. Elokuvan pääosassa on Bianca Bradey. Haajan ohjaama Red Eleven -yhtyeen musiikkivideo Starry Eyes taas voitti parhaan ohjaajan palkinnot Florence Film Award- ja Audio Shoot International Music Video & Film Festival -festivaaleilla sekä parhaan kuvauksen palkinto Indie Short Fest -festivaaleilla.

Yksityiselämä
Haaja on kihloissa ja hänellä on kaksi lasta entisestä avioliitosta  

Lähteet

Aiheesta muualla
Jesse Haaja Twitterissä ja Instagramissa
Jesse Haaja - Director Showreel 2019
Elokuvaohjaaja Jesse Haaja: Äiti ja Mummo olivat ainoat jotka siitä tykkäsivät 

Luokka:Suomalaiset elokuvaohjaajat
Luokka:Vuonna 1983 syntyneet
Luokka:Elävät henkilöt
Luokka:Suomalaiset yrittäjät